冰井赋（以寒井阴固冰以时入为韵）
史宏 (Tang)
凿之冰井。厥用可观。井因厚地而深。始将乎人力。冰以积阴而壮。必本乎司寒。所以候立春而气至。当严寒之律残。顺乎时不愆于夏历。守其典必验于周官。若乃冽井者泉。藏冰者井。至阴相合。表虚受之无瑕。聚气而坚。叶坤柔之至静。况乎元律涸冱。寒光凝冷。积风尘于四郊。封雪霜于万岭者哉。观其启隈隩。洞幽深。矗如雪聚。皎若月临。抱坚精之素质。体元妙之精心。期三凌以示乎遍用。言一日方属乎穷阴。且渫其井。不愆于度。爰纳其冰。转增其固。妍媸必表。将金镜而分形。明皎相鲜。与琼浆而竞素。影淋漓而未泮。质晶耀而凝冱。若玉壶之洞开。似金波之始露。其初也小人是承。剪乎荆棘。陟彼邱陵。当元冥之用事。供北陆而藏冰。出穷谷而方结。下重泉而转凝。托影超象。因物为比。或琼碎而星流。或峰联而岳峙。为王者之恒典。俾偫生而是以。穿重壤之十仞。以表藏周。候朝觌而夏颁。用不私已。稽夫井以不变为德。冰以至坚自持。井非冰而不能全其净。冰非井而不能应其时。体刚居中。且异乎渫而不食。力柔其重。方同乎顺以致辞。其功克广。其用斯给。慎以祓除。节其出入。异彼庐陵之瑞。空存三色之名。同夫甲子之祥。用彰七月之什。当其旧典不废。新令是缉。喜灾害之无虞。颂皇王之御立。